Aardolie reeds 8 000 jaar gelede deur Rooihuide gebruik | Maroela Media
'n Waterdammetjie wat met ru-olie waterdig gemaak is. Foto: J.M.Erlandson/EHP.
Reeds 8 000 jaar gelede het Rooihuide op eilande aan die Kaliforniese kus ru-olie vir 'n groot verskeidenheid doeleindes gebruik. Dit is onder meer gebruik om visgereedskap en geweefde houers waterdig te maak, en later ook om kano's waterdig te maak.
Die verrassing van die ondersoek onder leiding van Kaitlin Brown van die Kaliforniese Universiteit in Santa Barbara, is nie dat dit gebruik is nie, maar oor die herkoms daarvan. Uit 'n ontleding van die olie in die gebruiksitems, is vasgestel dat dit van 'n ondersese bron afkomstig is waar die olie natuurlik uitsypel, en dan as klonte tot by die eilande dryf.
Hierdie natuurlike bron het dit vir die eilandbewoners moontlik gemaak om veel onafhankliker van die Rooihuide op die vasteland te leef.